O zemonski šoli iz knjige V krogu:

**Bila mi je usojena**

Že od malih nog sem s svojega doma pogledovala na največjo stavbo v začetku vasi Dolnji Zemon. To je bila vaška šola, ki so jo v otroških letih obiskovali tudi moji starši. Tudi jaz bi v njej od prvega do četrtega razreda morala nabirati učenost. Ob glavni cesti pa mi je bilo od doma bližje do koseške šole, ki je takrat delovala, zato sem hodila tja.

Vse kaže, da mi je bila zemonska šola vendarle usojena, saj sem petnajst let pozneje, leta 1968, prišla poučevat vanjo. Bila sem vodja te podružnične šole, ki je spadala pod matično šolo Dragotina Ketteja v Ilirski Bistrici. Obsegala je dva oddelka: prvi in drugi razred, ki ju je poučevala gospa Antonija Lavrenčič, jaz pa sem vodila tretji in četrti razred, eno leto pa tudi malo šolo. V pomoč nam je bila kuharica in čistilka, gospa Marija Škerlj.

Učenci so prihajali iz vasi Dolnji in Gornji Zemon ter Mala Bukovica. Vsi so prihajali peš, kar je bilo v zimskem času precej naporno za otroke iz obeh oddaljenih vasi. Kombinaciji učencev sta bili kar številni, največja je štela štiriindvajset učencev.

Stavba je bila takrat potrebna večjih popravil: zamenjali so okna, prepleskali fasado, popravili streho, v obeh učilnicah so na dotrajan pod položili lesonitne plošče. Dve veliki in še posebej visoki učilnici smo ogrevali s pečema na drva. Tekoče vode v učilnicah ni bilo, ponjo smo hodili na hodnik, kamor je bil napeljan vaški vodovod.

Kljub takim razmeram pa so v šoli vladali topli in prijetni odnosi. Učenci so zelo radi sodelovali. Zbrali so obširno zbirko starih predmetov, ki so krasili zgornjo učilnico. V njej je bila tudi bogata knjižnica, zato so otroci radi brali. Radi so tudi delali. Vsako jesen so po vaških gričih nabirali šipek za čaj. Prav tako so pospravili in zložili vsa šolska drva, ne samo v drvarnico, pač pa tudi na podstrešje. To je bila dobra telesna vzgoja, saj smo lahko telovadili le na eni telovadni blazini v učilnici in zunaj na ozkem šolskem dvorišču. Ko pa smo opravljali meritve za telesnovzgojne kartone, smo šli peš v telovadnico na matično šolo. Vaški hrib pa je bil kot naročen za športne dneve, posebno pozimi. Učenci so večkrat nastopali tudi v vaški dvorani na prireditvah ob praznikih.

Leta 1973 je bil pouk na podružnični šoli ukinjen in skupaj z učenci sem se s šolskim kombijem vozila na šolo Dragotina Ketteja.

Zemonska šola je ena lepših postaj na moji učiteljski poti. Morda tudi zato, ker sem s svojo družino v tej stavbi tudi stanovala in sta moji hčerki nanjo ohranili še posebno lepe otroške spomine, saj sta jima okolica šole in notranjost stavbe burili domišljijo in ustvarjali čudovit pravljični svet.

*Vera Prosen, učiteljica razrednega pouka*

**Iz spominov na šolska leta**

Starši so mi pripovedovali, da sem se že od malega navduševala nad vsem, kar je bilo povezano s šolo. Ko sem bila stara pet let, sem prepisovala iz bratovih zvezkov, ne da bi vedela, kaj sploh pišem. V otroški igri sem bila pogosto učiteljica. Le občasno se je v igro kot moj drugi najljubši poklic prikradel poklic prodajalke. Pričakovanje dne, ko naj bi me vpisali v prvi razred, je bilo podobno hrepenenju po nedosegljivi igrači. Sanjala sem, kako bom tisti dan oblekla svoje temno modro nabrano krilce z naramnicami. In nenadoma so mi povedali, da sem že vpisana. Razočaranje je bilo veliko, kot prej pričakovanje.

Moje drgnjenje šolskih klopi se je začelo na podružnični šoli na Dolnjem Zemonu. Šolska stavba, mogočna v očeh majhnega otroka, je stala na začetku vasi. V njej sta bili le dve precej veliki učilnici, ena v pritličju in druga nad njo v prvem nadstropju. Na šoli sta poučevali dve učiteljici, vsaka v enem kombiniranem oddelku dveh razredov. K pouku smo hodili otroci z Dolnjega in Gornjega Zemona ter Male Bukovice. Bilo nas je kar veliko, v mojem razredu enajst. Medtem ko je učiteljica učencem enega razreda razlagala učno snov, smo učenci drugega razreda samostojno reševali naloge. Včasih smo imeli kako uro pouka tudi skupaj.

Vhodna vrata na sredini velike stavbe so odpirala pogled na ozek hodnik, ki je služil kot garderoba. Na levi strani so bili na steni pritrjeni kaveljčki za odlaganje jopic, dežnikov in vrečk. Na tla smo odlagali čevlje, ko smo jih zamenjali s copati. Spodnja učilnica se mi je vedno zdela temačna, zgornja pa svetla in prijazna. Mogoče tudi zato, ker smo imeli z njenih oken lep pogled proti Zemonski vagi in proti Brezju. Nemalokrat smo že od daleč opazili škodo gospoda ravnatelja Franca Muniha, ki je prihajal na obisk. Tako smo še marsikaj uredili, preden se je s svojo mogočno pojavo, pred katero smo čutili strahospoštovanje, pojavil v učilnici.

V vsaki od učilnic so bile tri ali štiri vrste zeleno pobarvanih klopi s poševno delovno ploščo. Pod zgornjim robom mize je bila vdolbinica za pisala in odprtina za črnilo, ki je nismo več uporabljali. Vsaka od teh mizic bi lahko povedala nešteto zgodbic. Nekoč je sošolec na odlagalni polici pod svojo mizo našel krepko sklit krompir, ki smo ga že dolgo pred tem uporabljali pri likovnem pouku za odtise.

Iz spodnjega v zgornje nadstropje so vodile enkrat zavite sive stopnice. Na njih smo deklice sedele, se pogovarjale, občudovale in menjavale prtičke, ki smo jih takrat zbirale. Stopnice pa so imele tudi značaj tekmovalnega pripomočka. Svoje spretnosti smo merili tako, da smo s čim višje stopnice skočili na hodnik v pritličju. Preizkušanje zmogljivosti je potekalo še v obratno smer, ko smo z zaletom po hodniku skušali doseči višjo stopnico. Druga zelo pogosta igra je bila zemlja, ki smo jo igrali na šolskem dvorišču. Nekega jutra smo bili tako zatopljeni v *odvzemanje zemlje*, da smo zamudili prvo uro pouka, in to ravno takrat, ko bi morali pisati šolsko nalogo. Učiteljica Vera nas je okregala in ni se zgodilo, da bi zaradi igre še kdaj zamudili pouk.

V vsaki izmed učilnic je bila ena precej zguljena telovadna blazina, na kateri smo deli sveče, prevale … Kateder je bil na nekoliko dvignjenem prostoru. Ob vratih učilnice je stala peč na drva. Pri njej so učiteljice pogosto sušile naše premočene nogavice. V šolo smo namreč hodili peš. Ob daljšem deževju so nastale poplave, ki so predvsem Malobukovčane ovirale na poti v šolo. Visoka voda je mimogrede zalila gumijaste škornje in prijazni učiteljici sta poskrbeli, da nismo bili celo dopoldne mokri. Na poti domov se je zgodilo marsikaj. Zagotovo pot domov ni bila niti dvakrat enako dolga. Ubirali smo različne bližnjice in *daljnice*. Nekoč smo nameravali prečkati Dolenjski potok, in to ne na mestu, kjer je bila gladina vode najnižja. V glave nam je šinilo, da bi pred tem šolske torbe zmetali z enega na drugi breg. Lahko si predstavljate, kaj se je zgodilo. Ena od torbic je pristala v tolmunu. Bila je to svetlo rjava sošolkina torba. Ker smo takrat pisali le z nalivnimi peresi, so bili vsi zvezki uničeni, učbenike pa so doma posušili. Tedaj smo potrdili veljavnost pregovora: Mladost je norost, čez vodo skače tam, kjer je most. Včasih se je pot domov zavlekla iz povsem drugačnega vzroka – zaradi domače naloge. Če je nismo imeli, smo bili po pouku zaprti toliko časa, da smo jo napisali. To se je v prvem razredu zgodilo tudi meni. Hitro sem napisala nalogo in tako hitela proti domu, da sem sovaščane dohitela že na Zemonski vagi. Ne spomnim se, ali so straši kljub pravočasnemu prihodu domov zvedeli za to mojo sramoto. Če bi učitelji danes na tak način kaznovali učence, bi mnogi med njimi vsak šolski dan zamujali domov.

Neločljivo povezan s šolo na Dolnjem Zemonu je bil tudi verouk, ki smo ga imeli v vaški cerkvi enkrat na teden po končanem pouku. Med čakanjem na veroučno uro smo marsikatero ušpičili. Nekoč so četrtošolci s snegom zazidali cerkvena vrata, jeseni smo rabutali sadje, deklice smo obiskale vsakega novorojenčka v vasi. Pogosto smo videli pesnico Makso Samsa, ki se je sključena in v temnih oblačilih vračala proti svojemu domu ob Vel'ki vodi. Bila nas je polna vas. Včasih smo bili sitni in v napoto, včasih pa smo pridno sodelovali in nastopali na vaških prireditvah v Gradu.

V četrtem razredu smo se z učenci ostalih šol v občini udeležili poletne šole v naravi na Debelem rtiču. Ko so nas razporedili po počitniških hišicah, smo si šle tri učenke nemudoma, brez dovoljenja, namakat noge v morje in se prepričat, ali je res slano. Ko so nas našli, je bil ukaz kratek in jedrnat – na avtobus in domov. Seveda je bila to le grožnja, katere učinek je deloval vseh deset naslednjih dni.

V petem razredu smo postali učenci matične šole Dragotina Ketteja v Ilirski Bistrici.

*(Odlomek.)*

*Tadeja (Mikuletič) Možina, učiteljica matematike*

**»Šola ni šala,« pravi glav'ca mala**

Šola – učenci, učitelji, učilnice, zvezki, knjige, ocene, prijateljstvo, zanimivosti, drobni pripetljaji živahnosti ali potrtosti, obveznosti, muka in veselje, preteklost in sedanjost, nujnost in usoda …

Šola in vse, kar je bilo povezano z njo, mi je dišalo, že odkar pomnim. Kakšna je bila moja prva šolska torba, ne vem, zelo jasno pa vidim sestrino svetlomodro, ki me je tako privlačila, da so jo morali pred mano skrivati. Če sem le mogla, sem oprezala, kdaj se bo sestra vračala iz šole. Takoj ko sem jo zagledala, sem ji stekla naproti, da bi oboževano torbo nosila vsaj del poti. Kako bi brskala po stvareh, ki so bile v njej! Domače naloge je naša šolarka lahko pisala samo takrat, ko sem jaz spala.

Kot prvošolka sem vstopila v podružnično šolo na Dolnjem Zemonu. V njej sem leto prej obiskovala tudi malo šolo, v kateri sem prvič navdušeno risala na risalni list. Pred tem sem v te namene baje rada uporabila vsak papir, ki mi je prišel pod roke, celo položnice za plačevanje računov – k sreči domačih smo jih takrat dobivali na domove neprimerljivo manj kot danes.

Prvega razreda v domači vasi se spominjam rada: velika učilnica v pritličju, stare šolske klopi s črnilniki, ki celo v spominu delujejo bolj toplo in prijetno kot današnje najmodernejše, težka stara, v rjavo usnje zašita telovadna blazina ...

V misli se mi prikrade dan, ko se je moja učiteljica Antonija Lavrenčič, medtem ko smo učenci prepisovali besedilo, namenila pospraviti predal svoje pisalne mize. Opazila je, da sem z delom že končala, pa me je prosila, da bi ji odnašala stvari, ki jih ni več potrebovala, v koš na drugi strani učilnice. Kar nekaj blokcev in starih, a nepopisanih koledarčkov, vezanih v knjižice, je namesto v košu pristalo na moji klopi. Da bi ljubiteljica papirja vrgla take zaklade v koš? To pa ne! Seveda so zadeve dišale tudi mojim sošolcem in sošolkam, kar so mi v odmoru jasno dali vedeti. Hočeš nočeš sem pridobljeno razdelila.

Najbolj živo pa mi je v spominu ostal dan, ko sem svojo vaško šolo zapustila. Zgodilo se je že v prvem razredu, ko si je gospa Antonija tako poškodovala nogo, da od takrat ni več poučevala. Tako smo sredi šolskega leta ostali brez učiteljice. Odločili so, da bomo obiskovali šolo v Bistrici, kot so jo že starejši otroci (od petega do osmega razreda), ki so šestkilometrsko pot vsak dan prepešačili v obe smeri. Nas pet prvošolcev in nekaj več drugošolcev, ki so bili z nami v kombiniranem oddelku, pa je bilo za kaj takega premajhnih. In tako je v našo vas prvič prišel travnato zelen šolski kombi. In kako zabavnega šoferja je imel! Strah pred novo šolo, novimi sošolci, novo učiteljico, ki se je tako zalezel vame, se je kmalu izgubil neznano kam. Voznik, pozneje sem izvedela, da je bil to učitelj Vojko Čeligoj, nas je sprejel s prijaznimi besedami in širokim nasmehom, ves čas se je z nami pogovarjal, kot bi bili dobri stari znanci.

V bistriški šoli pa … Sošolcev prvi dan ni bilo, učiteljice prav tako ne. Sprejel nas je sam ravnatelj, gospod Franc Muhih, in nas tisti dan učil matematiko in slovenščino. Spomnim se, da smo ob prihodu znali pisati do števila štiri, v tistem popoldnevu pa smo morali spoznati vsa ostala števila do devet. Tudi pri črkah smo bili v zaostanku glede na Bistričane.

Naslednji dan kombija ni upravljal gospod Čeligoj, tudi ravnatelja nismo videli, sprejela nas je polna učilnica neznanih obrazov, ki so nas opazovali tako, da smo se boječe stiskali drug k drugemu, dokler ni učiteljica Valerija Malovrh določila, kam naj se usedemo. *Posardinjenje* je izraz, ki mi pade na pamet danes, ko pomislim na takratno polno učilnico. Na Zemonu smo imeli razkošje, vsak je imel svojo klop samo zase.

*(Odlomek.)*

*Dragica Štemberger Maljavac*